ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1440/96 υποβολή: Christine Oddy (PSE) προς την Επιτροπή (12 Iουνίου 1996)

Θέμα: Tέρμα στη βία κατά των γυναικών

Γνωρίζει η Επιτροπή των Ευρωπαϊκών Κοινοτήτων ότι τον Ιούνιο 1995 150 γυναίκες από αναπτυσσόμενες χώρες και την Ευρώπη συναντήθηκαν στη Μαδρίτη για να αναπτύξουν στρατηγικές με στόχο να τεθεί τέρμα στη βία κατά των γυναικών;

Σε ποίες ενέργειες θα προβεί η Επιτροπή για να θέσει εν εφαρμογή την ως άνω δήλωση στην Ευρωπαϊκή Ένωση;

Δύναται η Επιτροπή να αναφέρει επακριβώς υπό ποίαν αιγίδα επέτυχε να θέσει η οργάνωση Solidar την εκστρατεία της με τίτλο «τέρμα στη βία κατά των γυναικών» η οποία επικεντρώνει την προσπάθειά της στη βία κατά των γυναικών στο σπίτι, στο χώρο εργασίας και στον πόλεμο;

Απάντηση του κ. Flynn εξ ονόματος της Επιτροπής (30 Ιουλίου 1996)

Η Επιτροπή γνωρίζει ότι 150 γυναίκες από την Ευρώπη και αναπτυσσόμενες χώρες συμμετείχαν τον Ιούνιο του 1995 σε διάσκεψη για τη χάραξη στρατηγικών καταπολέμησης της βίας κατά των γυναικών. Η Επιτροπή υποστήριξε τη διάσκεψη αυτή.

Στη δήλωση της Μαδρίτης σχετικά με τη βία των γυναικών καλούνται ιδίως οι διεθνείς οργανώσεις και οι κυβερνήσεις να συνεκτιμήσουν την καταπολέμηση των διαφόρων μορφών βίας στις πολιτικές τους.

Η Επιτροπή, από την πλευρά της, είναι προσηλωμένη στην τήρηση όλων των ανθρώπινων δικαιωμάτων των γυναικών (βλ. συμπεράσματα της διάσκεψης του Πεκίνου). Επίσης, η Επιτροπή, στο 4ο μεσοπρόθεσμο πρόγραμμα κοινοτικής δράσης για την ισότητα των ευκαιριών μεταξύ ανδρών και γυναικών (1996-2000) ((ΕΕ L 335 της 30.12.1995. )), δεσμεύτηκε να υποβάλει πρόταση με σκοπό την επίτευξη ενός δεσμευτικού κοινοτικού μέσου για τη σεξουαλική παρενόχληση κατά την εργασία.

Επίσης, η Επιτροπή καλεί τα κράτη μέλη να ανταλλάσσουν σε τακτική βάση πληροφορίες σχετικά με την προώθηση της αξιοπρέπειας όλων των γυναικών και ανδρών της Κοινότητας, ιδίως σε τομείς προτεραιότητας, όπου η αξιοπρέπεια γυναικών και ανδρών μπορεί να υπονομευθεί από καταχρήσεις που σχετίζονται με την παράνομη εργασία, την παράνομη διασυνοριακή διακίνηση προσώπων ή από άλλες μορφές εκμετάλλευσης ή καταχρήσεων.

Με το ψήφισμα της 5ης Οκτωβρίου 1995 σχετικά με την εικόνα της γυναίκας και του άνδρα στη διαφήμιση και τα μέσα ενημέρωσης, το Συμβούλιο και οι εκπρόσωποι των κρατών μελών καλούν τα κράτη μέλη και τις αρμόδιες αρχές να «υποστηρίξουν και/ή να προωθήσουν την ύπαρξη των χώρων συζήτησης, διαβούλευσης, εποπτείας, ενδεχομένως στο πλαίσιο εθελοντικής αυτορρύθμισης και παρακολούθησης των μηνυμάτων που δημιουργούν διακρίσεις λόγω φύλου, τα οποία διοχετεύονται με τη διαφήμιση και τα μέσα ενημέρωσης».

Τέλος, η εκστρατεία πληροφόρησης που υποστηρίζει οικονομικά η Επιτροπή (συγχρηματοδότηση ύψους 200.000 ECU) επιτρέπει την ευαισθητοποίηση της κοινής γνώμης στο φαινόμενο της βίας κατά των γυναικών.
ΓΡΑΠΤΗ ΕΡΩΤΗΣΗ E-0673/96 υποβολή: Gianfranco Dell'Alba (ARE) προς το (18 Μαρτίου 1996)

Θέμα: Συμπερίληψη στις ρήτρες της Συμφωνίας Σύνδεσης ΕΕ και Σλοβενίας της παύσης λειτουργίας του πυρηνικού εργοστασίου του Krsko

Το Συμβούλιο επιβεβαίωσε τις πρόσφατες μελέτες που πραγματοποίησε η Greenpeace σχετικά με τους κινδύνους που προκαλεί το πυρηνικό εργοστάσιο του Krsko, το οποίο βρίσκεται στην πλέον σεισμογενή περιοχή της χώρας - περίπου 100 χιλιόμετρα από την Τεργέστη - και στην οποία σημειώθηκαν περισσότεροι από εκατό σεισμούς ανάμεσα στο 1628 και το 1990.

Δεν φρονεί το Συμβούλιο ότι είναι αναγκαίο να περιληφθεί το ζήτημα της παύσης της λειτουργίας του πυρηνικού εργοστασίου του Krsko, λαμβάνοντας επίσης υπόψη την κακή του κατάσταση λόγω ελλειπούς συντήρησης, στις βασικές ρήτρες της Συμφωνίας Σύνδεσης της Σλοβενίας με την ΕΕ;

Απάντηση (2 Αυγούστου 1996)

1. Το Συμβούλιο δεν είναι σε θέση να αποφανθεί σχετικά με τα στοιχεία που απφορούν τον πυρηνικό σταθμό του Krsko στον οποίο αναφέρεται ο αξιότιμος βουλευτής. Ωστόσο, υπογραμμίζεται ότι η Σλοβενία υπέγραψε τη Σύμβαση για την ασφάλεια των πυρηνικών εγκαταστάσεων ((Η Σύμβαση αυτή δεν έχει αρχίσει ακόμα να ισχύει. ))

2. Το Συμβούλιο αποδίδει ιδιαίτερη σημασία στην πυρηνική ασφάλεια στις χώρες της Ανατολικής Ευρώπης. Στα πλαίσια αυτά, υπενθυμίζει τα συμπεράσματα που ενέκρινε στις 25 Μαΐου 1994 με τα οποία επιβεβαιώνει τη δέσμευση που έχει αναλάβει να συμβάλει στη βελτίωση της πυρηνικής ασφάλειας στις χώρες της Κεντρικής και Ανατολικής Ευρώπης και στην ΚΑΚ και επιβεβαιώνει και πάλι ότι έχει επίγνωση του γεγονότος ότι η βελτίωση αυτή πρέπει να γίνει στα πλαίσια μεσοπρόθεσμα και μακροπρόθεσμα βιώσιμων στρατηγικών στον τομέα της ενέργειας όσον αφορά τις χώρες αυτές.

3. Στη Συμφωνία που υπέγραψαν η Ευρωπαϊκή Ένωση και η Σλοβενία στις 10 Ιουνίου 1996 στο Λουξεμβούργο, δίνεται ιδιαίτερη έμφαση στα μέτρα ασφάλειας στον τομέα της πυρηνικής ασφάλειας. Το άρθρο 81 της Συμφωνίας αναφέρεται ρητά στο θέμα αυτό. Επιπλέον, σε κοινή δήλωση στην τελική πράξη, τα μέρη της Συμφωνίας "συμφωνούν μεταξύ τους να θεσπίσουν τις μεθόδους και τα μέσα που είναι αναγκαία για τη δημιουργία αποτελεσματικού συστήματος ανταλλαγής πληροφοριών σε κατάσταση έκτακτης ανάγκης λόγω ακτινοβολιών".
ΓΡΑΠΤΗ ΕΡΩΤΗΣΗ E-0696/96 υποβολή: Γιάννος Κρανιδιώτης (PSE) προς το (27 Μαρτίου 1996)

Θέμα: Η κατάσταση της Ίμβρου και της Τενέδου

Στις 24 Ιουλίου 1923 η Ίμβρος και η Τένεδος, δύο νησιά του βορειοανατολικού Αιγαίου με ελληνικό κατά πλειοψηφία πληθυσμό, παραχωρήθηκαν με τη συνθήκη της Λωζάννης στην Τουρκία. Τα άρθρα 14, 38 και 42 της Συνθήκης της Λωζάννης προέβλεπαν, μεταξύ άλλων, για τα δύο νησιά ειδικό καθεστώς αυτοδιοίκησης και διασφάλιζαν στους έλληνες κατοίκους των νησιών την προστασία της ζωής και της περιουσίας τους, την ελευθερία χρήσης της γλώσσας τους καθώς και τη θρησκευτική ελευθερία.

Ουδέποτε η Τουρκία σεβάστηκε τα άρθρα αυτά της συνθήκης. Αντιθέτως, τα παραβίασε συστηματικά δημιουργώντας απάνθρωπες συνθήκες διαβίωσης για τους έλληνες κατοίκους των νησιών. Από το 1964 οι τουρκικές αρχές, στο πλαίσιο της πολιτικής εθνικής κάθαρσης που ακολουθούν, έκλεισαν τα ελληνικά σχολεία, βεβήλωσαν τις εκκλησίες, δήμευσαν το 90% της καλλιεργήσιμης γης για να χτίσουν αγροτικές φυλακές και στρατώνες. Αποτέλεσμα της πάγιας πολιτικής που ακολουθεί η Τουρκία είναι να μείνουν στην Ίμβρο 300 μόνο έλληνες κάτοικοι από τους 7000 που ζούσαν στο νησί πριν από το 1964.

Ως γνωστόν η ΕΕ έχει υπογράψει Συνθήκη Τελωνειακής Ένωσης με την Τουρκία, η οποία προβλέπει, μεταξύ άλλων, την υποχρέωση σεβασμού των ανθρωπίνων δικαιωμάτων, των δικαιωμάτων των μειονοτήτων και το σεβασμό των διεθνών συνθηκών. Ερωτάται το Συμβούλιο: Σε ποιές ενέργειες σκοπεύει να προβεί ώστε να αντιμετωπιστεί η τραγική αυτή κατάσταση και να γίνουν σεβαστά τα δικαιώματα των μειονοτήτων και των Ελλήνων της Ίμβρου και της Τενέδου, ενόψει του Συμβουλίου Σύνδεσης ΕΕ-Τουρκίας;

Απάντηση (7 Αυγούστου 1996)

Το Συμβούλιο δεν γνωρίζει τα γεγονότα στα οποία αναφέρεται ο αξιότιμος Βουλευτής.

Όπως ήδη επανειλημμένα το υπογράμμισε, το Συμβούλιο αποδίδει ιδιάτερη σημασία στο σεβασμό των ανθρωπίνων δικαιωμάτων και των θεμελιωδών ελευθεριών στις σχέσεις του με τις τρίτες χώρες. Στις διάφορες απαφές με τις τουρκικές αρχές είτε στο επίπεδο του Συμβουλίου Σύνδεσης είτε σε λιγότερο επίσημους χώρους, η Ευρωπαϊκή Ένωση επαναλαμβάνει με κάθε ευκαιρία ότι ο σεβασμός των ανθρωπίνων δικαιωμάτων και των θεμελιωδών ελευθεριών αποτελεί τη βάση της προσέγγισης μεταξύ Τουρκίας και Ευρωπαϊκής Ένωσης και αντιπροσωπεύει καίριο στοιχείο της διαδικασίας για την καθιέρωση στενότερων δεσμών μεταξύ των δύο μερών.
ΓΡΑΠΤΗ ΕΡΩΤΗΣΗ E-0580/96 υποβολή: Doeke Eisma (ELDR) προς την Επιτροπή (11 Μαρτίου 1996)

Θέμα: Παρατηρητές εκ μέρους της Ε.Ε. στη Διεθνή Επιτροπή για τους ποταμούς Μόζα και Σχάλδη

Στο πλαίσιο διαφόρων επιτροπών για θέματα θαλασσών και ποταμών απαιτείται διαρκής συντονισμός των δραστηριοτήτων σε επίπεδο Ε.Ε. η οποία λόγω αυτού καλείται να παίξει έναν ενεργό ρόλο.

Μπορεί να επιβεβαιώσει η Επιτροπή ότι δεν έχει ακόμα ληφθεί απόφαση όσον αφορά τη συμμετοχή της Ε.Ε. στη Διεθνή Επιτροπή για το Μόζα και το Σχάλδη;

Εάν η απόφαση αυτή δεν έχει ήδη ληφθεί, μπορεί να αναφέρει η Επιτροπή για ποιό λόγο δεν έχει γίνει αυτό μέχρι τώρα;

Απάντηση της κ. Bjerregaard εξ ονόματος της Επιτροπής (8 Μαΐου 1996)

Η Επιτροπή απάντησε ήδη θετικά στον Πρόεδρο της Διεθνής Επιτροπής για την προστασία του Meuse, σχετικά με τη συμμετοχή της ως παρατηρητού. Βρίσκεται, επίσης, σε επαφή με τη γραμματεία της Διεθνής Επιτροπής για την προστασία του Escaut και είναι έτοιμη να προβεί σε θετική απάντηση στην πρόσκληση να είναι παρατηρητής των εργασιών της ως άνω Επιτροπής.
ΓΡΑΠΤΗ ΕΡΩΤΗΣΗ E-1588/96 υποβολή: Amedeo Amadeo (NI) προς την Επιτροπή (24 Iουνίου 1996)

Θέμα: Μικρομεσαίες επιχειρήσεις (ΜΜΕπ.)

Με ιδιαίτερη ευχαρίστηση μάθαμε για κάποια συμφωνία αρχής στο κύριο τμήμα των διατάξεων του ΙΙΙ Προγράμματος δράσης υπέρ των ΜΜΕπ. 1997-2000 που ενέκρινε πρόσφατα η Επιτροπή.

Η Επιτροπή προτίθεται να παρουσιάσει την έκθεση έως το Μάρτιο του 2000. Δεδομένου ότι κάτι τέτοιο είναι επιθυμία πολλών, θα ήταν δυνατόν να επισπευσθεί κατά 12-13 μήνες τουλάχιστον η παρουσίαση του Προγράμματος;

Συμφωνώντας εξάλλου με την τοποθέτηση του Επιτρόπου κ. Παπουτσή, όσον αφορά την οικονομική προικοδότηση του προγράμματος ζητείται η επικύρωση των 180 εκ. Ecu που αμφισβητούν ορισμένες χώρες όπως η Γερμανία, Ολλανδία, Σουηδία και Ηνωμένο Βασίλειο λαμβάνοντας υπόψη την αύξηση του αριθμού των κρατών μελών (από 12 σε 15) και τη σημασία των ΜΜΕπ. για τη δημιουργία θέσεων εργασίας.

Απάντηση του κ. Παπουστή εξ ονόματος της Επιτροπής (12 Ιουλίου 1996)

Η Επιτροπή εκφράζει την ικανοποίησή της για τη θετική τοποθέτηση του αξιότιμου βουλευτή σχετικά με το σχέδιο του τέταρτου προγράμματος δράσης για τις μικρομεσαίες επιχειρήσεις (1997-2000) ((ΕΕ C 156 της 31.5.1996. )).

Όσον αφορά τη διαδικασία αξιολόγησης του προγράμματος, που προβλέπεται στο άρθρο 6 της πρότασης απόφασης, θα πρέπει να γίνεται βάσει επαρκών μέσων εκτίμησης. Η επίσπευση της για λίγους μήνες θα ήταν δυνατή, όχι όμως και για ένα έτος δεδομένης της σχετικά μεγάλης χρονικής διάρκειας που απαιτείται για την προετοιμασία της.

Η Επιτροπή, εξάλλου, εκφράζει την ικανοποίηση της για το ότι ο αξιότιμος βουλευτής συμφωνεί με την πρόταση της Επιτροπής να διατεθούν κονδύλια ύψους 180 ΜECU, λαμβανομένου υπόψη, ιδίως, του ρόλου των μικρών και μεσαίων επιχειρήσεων στη δημιουργία θέσεων απασχόλησης.
ΓΡΑΠΤΗ ΕΡΩΤΗΣΗ E-1451/96 υποβολή: Christine Oddy (PSE) προς την Επιτροπή (12 Iουνίου 1996)

Θέμα: Νόμος του 1995 περί διακρίσεων και σωματικής αναπηρίας

Γνωρίζει η Επιτροπή ότι το Κοινοβούλιο του Ηνωμένου Βασιλείου ενέκρινε πρόσφατα νόμο με τον οποίον κωδικοποιούνται τα δικαιώματα των αναπήρων;

Ποία μέτρα προτίθεται να λάβει η Επιτροπή για να θεσπίσει αντίστοιχα δικαιώματα για όλους τους αναπήρους στην Ευρωπαϊκή Ένωση;

Απάντηση του κ. Flynn εξ ονόματος της Επιτροπής (5 Ιουλίου 1996)

Η Επιτροπή είναι ενήμερη των νέων νομικών διατάξεων που εισήγαγαν οι βρετανικές αρχές με στόχο την καταπολέμηση των διακρίσεων που υφίστανται τα άτομα με ειδικές ανάγκες.

Η Επιτροπή, στη γνώμη της 28ης Φεβρουαρίου 1996 με θέμα «Ενίσχυση της Ένωσης και προετοιμασία για τη διεύρυνση,» ((Έγγρ. COM(96) 90 τελικό. )) δήλωσε επίσημα την επιθυμία της να εισαχθεί στη Συνθήκη ΕΚ γενική ρήτρα περί της μη εισαγωγής διακρίσεων.
ΓΡΑΠΤΗ ΕΡΩΤΗΣΗ E-1545/96 υποβολή: Αλέξανδρος Αλαβάνος (GUE/NGL) προς την Επιτροπή (17 Iουνίου 1996)

Θέμα: Κατασκευή εργοστασίου παραγωγής ηλεκτρικής ενέργειας στα ελληνοβουλ- γαρικά σύνορα

Στον ελληνικό τύπο εμφανίστηκαν δημοσιεύματα για κοινή ελληνοβουλγαρική επένδυση παραγωγής ηλεκτρικής ενέργειας προκειμένου αφ'ενός να βελτιωθεί το ενεργητικό ισοζύγιο της Ελλάδας και αφ'ετέρου να γίνει δυνατή η σταδιακή απαγκίστρωση της βουλγαρικής οικονομίας από το Κοσλοντούι.

Η Επιτροπή μπορεί να επιβεβαιώσει:

1. Την ύπαρξη σχετικών σχεδίων; Πώς κρίνει την ιδέα μιας τέτοιας επένδυσης εναλλακτικά στη λειτουργία του Κοσλοντούι;

2. Σε περίπτωση σχετικού αιτήματος, μπορεί να υπάρξει συμμετοχή της Ευρωπαϊκής Ένωσης στη χρηματοδότηση του έργου; Από ποιους πόρους;

Απάντηση του κ. Van den Broek εξ ονόματος της Επιτροπής (19 Ιουλίου 1996)

Η Επιτροπή τάσσεται υπέρ των στόχων της συμφωνίας που συνήφθη με τη Βουλγαρία το 1993 σχετικά με έναν λογαριασμό πυρηνικής ασφάλειας. Η συμφωνία αυτή αποσκοπεί στη σταδιακή υποκατάσταση της ενέργειας που παράγουν οι μονάδες 1 έως 4 του εργοστασίου παραγωγής πυρηνικής ενέργειας του Κοζλοντούι με ενέργεια προερχόμενη από εναλλακτικές πηγές. Ήδη έχει επιλεγεί ένας αριθμός επενδυτικών σχεδίων τα οποία θα συμβάλουν στην επίτευξη του παραπάνω στόχου. Τα εν λόγω σχέδια αφορούν την ανακαίνιση των υφιστάμενων εργοστασίων παραγωγής ενέργειας, αντί της κατασκευής νέων. Η βελτίωση της αποτελεσματικότητας της χρησιμοποίησης ενέργειας στη Βουλγαρία πρόκειται επιπλέον να συμβάλει στον περιορισμό της εξάρτησης από το εργοστάσιο παραγωγής πυρηνικής ενέργειας του Κοζλοντούι.

Μέσω του προγράμματος για τη συνεργασία μεταξύ της Ελλάδας και της Βουλγαρίας, το οποίο έχει τεθεί σε εφαρμογή στο πλαίσιο του προγράμματος διασυνοριακής συνεργασίας PHARE, η Επιτροπή έχει χορηγήσει κεφάλαια για την εκπόνηση μιας μελέτης σκοπιμότητας με αντικείμενο την κοινή λειτουργία και τη διασύνδεση των δικτύων ηλεκτροδότησης της Ελλάδας και της Βουλγαρίας. Ήδη έχει προκηρυχθεί διαγωνισμός για τον σκοπό αυτό, και η εκπόνηση της μελέτης προβλέπεται να αρχίσει το δεύτερο εξάμηνο του τρέχοντος έτους. Η Επιτροπή, ωστόσο, δεν έχει υπόψη της καμιά συγκεκριμένη επενδυτική πρόταση για την κατασκευή μονάδας παραγωγής ενέργειας στην ελληνοβουλγαρική μεθόριο.

Η παροχή κοινοτικής βοήθειας για οποιοδήποτε σχέδιο αυτής της μορφής θα εξαρτηθεί από την αξιολόγηση της οικονομικής του βιωσιμότητας, τη σχετική προτεραιότητα που αποδίδουν σε αυτό οι οικείες κυβερνήσεις όσον αφορά τη διάθεση εθνικών πόρων και εξωτερικής βοήθειας και, στις περισσότερες περιπτώσεις, από το κατά πόσον είναι διαθέσιμη κεφαλαιακή βοήθεια για την υλοποίηση του εκάστοτε σχεδίου. Οι σχετικές αιτήσεις θα πρέπει να αποστέλλονται στην Ευρωπαϊκή Τράπεζα Επενδύσεων ή σε κάποιο άλλο παρεμφερές διεθνές χρηματοπιστωτικό ίδρυμα και, επιπλέον, στις οικείες κυβερνήσεις και στην Επιτροπή.
ΓΡΑΠΤΗ ΕΡΩΤΗΣΗ E-1339/96 υποβολή: Josι Barros Moura (PSE) προς την Επιτροπή (3 Iουνίου 1996)

Θέμα: Διαρθρωτικοί πόροι και απασχόληση

Το άτυπο Συμβούλιο Υπουργών Χωροταξίας και Περιφερειακής Πολιτικής που συνήλθε στη Βενετία αποφάσισε ότι στο εξής «η Επιτροπή και τα κράτη μέλη θα συνεργάζονται στενότερα σε ό,τι αφορά τη χρησιμοποίηση των πόρων των διαρθρωτικών Ταμείων». Ανακοινώνοντας τα συμπεράσματα του Συμβουλίου η Επίτροπος κα. Wulf-Mathies υπογράμμισε «τη σπουδαιότητα που έχει η διευκόλυνση της πρόσβασης στους διαρθρωτικούς πόρους για τη χρηματοδότηση των δράσεων που αποβλέπουν στη δημιουργία απασχόλησης».

Θα μπορούσε η Επιτροπή να διευκρινίσει τους τρόπους υλοποίησης μιας τέτοιας «διευκόλυνσης» καθώς και τις σχέσεις μεταξύ των εν λόγω δράσεων και του Στόχου 1;

Απάντηση της κας Wulf-Mathies εξ ονόματος της Επιτροπής (27 Ιουνίου 1996)

Ο αξιότιμος κοινοβουλευτικός παρακαλείται να ανατρέξει στην ανακοίνωση της Επιτροπής «Διαρθρωτικές παρεμβάσεις και απασχόληση» ((Έγγρ. COM(96) 109 τελικό. )). Το έγγραφο αυτό, το οποίο διαβιβάστηκε στο Συμβούλιο και στο Κοινοβούλιο στις 29 Μαρτίου 1996, προσδιορίζει πράγματι τους προσανατολισμούς της Επιτροπής όσον αφορά την υποστήριξη ενεργειών δημιουργίας θέσεων απασχόλησης στο πλαίσιο των διαρθρωτικών ταμείων. Αναλύει επίσης κατά λεπτομερή τρόπο το ειδικό πλαίσιο του στόχου 1 σε σχέση με τον τύπο αυτό ενεργειών.
ΓΡΑΠΤΗ ΕΡΩΤΗΣΗ E-1445/96 υποβολή: Christine Oddy (PSE) προς την Επιτροπή (12 Iουνίου 1996)

Θέμα: Ιατροφαρμακευτική και Επιστημονική Βοήθεια στο Βιετνάμ, το Λάος και την Καμπότζη (Medical & scientific aid for Vitnam, Laos & Cambodia)

Γνωρίζει η Επιτροπή ότι το αναγνωρισμένο βρετανικό σωματείο μη κερδοσκοπικού χαρακτήρα «Medical & Scientific Aid for Vitnam, Laos & Cambodia» εγκατέστησε το Κέντρο Αποκατάστασης «Tam Diep Rehabilitation Centre» στην επαρχία Ninh Binh για την αρωγή στα θύματα των ναρκών εδάφους και ότι έχει αποκαταστήσει τεχνητά μέλη και πόδια από το Jaipur σε εκατοντάδες ακρωτηριασμένα άτομα θύματα των ναρκών;

Το εν λόγω σωματείο σκοπεύει τώρα να ανοίξει και δεύτερο κέντρο αποκατάστασης στην πόλη Quang Tri. Προτίθεται μήπως η Επιτροπή να ενισχύσει τη δραστηριότητα αυτή βοηθώντας τα θύματα των ναρκών εδάφους και ιδίως τα ακρωτηριασμένα άτομα;

Απάντηση του Κ. Marin εξ ονόματος της Επιτροπής (11 Ιουλίου 1996)

Σημαντική είναι η συμμετοχή της Επιτροπής και σε πολιτικό και πρακτικό επίπεδο στις δραστηριότητες που αποβλέπουν στην επανόρθωση των σοβαρών ζημιών που έχουν προκληθεί από νάρκες ξηράς σε όλες τις περιοχές της υφηλίου που έχουν πληγεί η Επιτροπή έλαβε σημαντικές πρωτοβουλίες κατά τα τελευταία πέντε χρόνια ώστε να ανακουφίσει τον άμαχο πληθυσμό της νοτιοανατολικής Ασίας από τις καταστροφικές ζημιές. Στο πλαίσιο της υποστήριξης, το μεγαλύτερο βάρος δόθηκε στις διάφορες δραστηριότητες αφαίρεσης των ναρκών και στα κέντρα αποκατάστασης, ιδιαίτερα στην Καμπότζη.

Τα τελευταία χρόνια η Επιτροπή χρηματοδοτεί, στην Καμπότζη, ένα πρόγραμμα/έργο ορθοπεδικού εξοπλισμού. Το πρόγραμμα αυτό δημιουργήθηκε στην επαρχία Κομπόνγκ Θομ και αποβλέπει στην αποκατάσταση των πληγέντων που κατοικούν σ' αυτήν την επαρχία καθώς επίσης και της γειτονικής επαρχίας Preah Vihear, η οποία υπέστη σημαντικές ζημιές από τους Ερυθρούς Χμέρ. Ένα δεύτερο κέντρο βρίσκεται στο Τάκεο με κύριο αντικείμενο δραστηριότητας την κατασκευή αναπηρικών καθισμάτων.

Η Επιτροπή πληροφορήθηκε την ύπαρξη του κέντρου αποκατάστασης στην επαρχία Hinh Binh πολύ πρόσφατα, ενώ δεν δόθηκαν έγγραφες πληροφορίες στην Επιτροπή.

Οικονομική συνδρομή σ' αυτές τις δραστηριότητες μπορεί να υλοποιηθεί μέσω ενός μη κυβερνητικού οργανισμού (ΜΚΟ), ειδικό κονδύλιο προϋπολογισμού για το Βιετνάμ (Β7-6004) ή μέσω του κονδυλίου του προϋπολογισμού για τη συγχρηματοδότηση των ΜΚΟ (Β7-6000) ή μέσω της Υπηρεσίας Ανθρωπιστικής Βοήθειας της Ευρωπαϊκής Κοινότητας.

H Eπιτροπή είναι πρόθυμη να εξετάσει, εάν της ζητηθεί, πρόταση παροχής βοήθειας στην οποία αναφέρθηκε το Αξιότιμο Μέλος του Κοινοβουλίου σχετικά μ'ένα δεύτερο κέντρο στο Κουάνγκ Τρι.
ΓΡΑΠΤΗ ΕΡΩΤΗΣΗ E-0865/96 υποβολή: Miguel Arias Caρete (PPE) προς την Επιτροπή (12 Απριλίου 1996)

Θέμα: Αντισταθμίσεις για απώλειες στην αγορά όρυζας λόγω της διεύρυνσης

Η Επιτροπή μελετά τρόπους ώστε να διασφαλίσει την πρόσβαση στις κοινοτικές αγορές της όρυζας που προέρχεται από τρίτες χώρες, ανάλογα με τις εξαγωγές τους στα τρία νέα κράτη μέλη κατά την περίοδο αναφοράς, με μηδενικούς ή μειωμένους δασμούς.

Δεδομένου ότι οι παραχωρήσεις αυτές ενδέχεται να βλάψουν σημαντικά τους κοινοτικούς εισαγωγείς, προτίθεται η Επιτροπή να παραχωρήσει τις συγκεκριμένες ποσοστώσεις εισαγωγής σε μόνιμη βάση;

Προτίθεται να υποβάλει το μέτρο αυτό προς έγκριση από το Συμβούλιο Υπουργών της Ευρωπαϊκής Ένωσης;

Ποια μέτρα προτίθεται να λάβει η Επιτροπή ώστε οι δικαιούχοι χώρες να μην μπορούν σε καμία περίπτωση να επιβάλουν στους εισαγωγείς μας καταχρηστικές τιμές πάνω από τα δημόσια επίπεδα της αγοράς στο καθένα από τα κράτη εξαγωγής που κατά παράδοση επωφελούνται από την ποσόστωση;

Πιστεύει η Επιτροπή ότι η κατανομή της ποσόστωσης ινδικής όρυζας πρέπει να πραγματοποιείται βάσει ενός συστήματος παρόμοιου με αυτό που ισχύει στην ΚΟΑ στον τομέα της μπανάνας, δηλαδή με τη χορήγηση αδειών εισαγωγής στους φορείς που έχουν πωλήσει κάποια ποσότητα κοινοτικής ινδικής όρυζας στο δίκτυο τελικής διανομής;

Απάντηση του κ. Fischler εξ ονόματος της Επιτροπής (10 Μαΐου 1996)

Η Επιτροπή άρχισε διαπραγματεύσεις, στο πλαίσιο του άρθρου XXIV παράγραφος 6 της Γενικής Συμφωνίας Δασμών και Εμπορίου (ΓΣΔE - GATT) (αντιστάθμιση για την ένταξη των τριών νέων κρατών μελών), οι οποίες κατέληξαν, σε ό,τι αφορά το ρύζι, στη σύναψη συμφωνιών με τις Ηνωμένες Πολιτείες, την Αυστραλία και την Ταϊλάνδη. Οι συμφωνίες αυτές, οι οποίες εγκρίθηκαν από το Συμβούλιο με τον κανονισμό (ΕΚ) αριθ. 3093/95 της 22ας Δεκεμβρίου 1995 ((ΕΕ L 334 της 30.12.1995. )), ανοίγουν από 1ης Ιανουαρίου 1996:

- ετήσια εισαγωγική ποσόστωση 63.000 τόνων ημιλευκασμένου ή λευκασμένου ρυζιού με μηδενικό δασμό και

- ποσόστωση 20.000 αποφλοιωμένου ρυζιού με σταθερό δασμό 88 ECU ανά τόνο.

Εξ άλλου, στο πλαίσιο των διαπραγματεύσεων με την Ταϊλάνδη για την αναστολή των διαβουλεύσεων στο πλαίσιο του άρθρου ΧΧΙΙΙ της ΓΣΔΕ, συμφωνήθηκε να ανοιχθεί ετήσια ποσόστωση 80.000 θραυσμάτων ρυζιού με έκπτωση κατά 28 ECU ανά τόνο του εισαγωγικού δασμού. Ο κανονισμός έγκρισης από το Συμβούλιο της συμφωνίας αυτής δεν έχει δημοσιευθεί ακόμη.

Η Επιτροπή προετοίμασε σχέδιο κανονισμού για τη διαχείριση των εν λόγω ποσοστώσεων το οποίο διαβιβάσθηκε σε ομάδα εμπειρογνωμόνων της επιτροπής διαχείρισης για μία πρώτη ανταλλαγή απόψεων. Το σχέδιο αυτό έχει ως στόχο, λαμβανομένων πάντα υπόψη των παραδοσιακών πορμηθευτών, να κατανεμηθούν οι ποσοστώσεις καθόλη τη διάρκεια του έτους για να αποφευχθεί η διαταραχή της εμπορίας του κοινοτικού ρυζιού τύπου indica. Δεν προβλέπει τη δυνατοτητα εξάρτησης της παραχώρησης πιστοποιητικών εισαγωγής από την αγορά ελάχιστης ποσότητας κοινοιτκού ρυζιού indica. Η δυνατότητα αυτή, καθώς και η πιθανή προϋπόθεση για την τιμή εισόδου θα εθεωρούντο από τους διεθνείς εταίρους ως ζημία για της παραχωρήσεις που επιτεύχθηκαν και εγκρίθηκαν από το Συμβούλιο.
ΓΡΑΠΤΗ ΕΡΩΤΗΣΗ E-1773/96 υποβολή: Erich Schreiner (NI) προς την Επιτροπή (3 Iουλίου 1996)

Θέμα: Τα δικαιώματα της γερμανοαυστριακής μειονότητας στη Σλοβενία

Η Ευρωπαϊκή Ένωση ετοιμάζεται να συνάψει ευρωπαϊκή συμφωνία με τη Σλοβενία. Η εν λόγω συμφωνία θα διασφαλίζει επίσης την προστασία των μειονοτήτων στη Σλοβενία. Αν και το σύνταγμα της χώρας αναγνωρίζει τις εθνοτικές ομάδες των Ιταλών και των Ούγγρων, καθώς επίσης και των Σίντι και Ρόμα σε περιορισμένο βαθμό, δεν λαμβάνει υπόψη τη γερμανοαυστριακή μειονότητα περίπου 6.000/7.000 ατόμων που διαμένουν κυρίως στην περιοχή του Marburg, του Cilli και του Pettau στην Κάτω Στειρία, τα οποία κατάφεραν να επιβιώσουν από το διωγμό και τα στρατόπεδα συγκέντρωσης το 1945/46. Η κυβέρνηση στο Laibach δεν έχει αναγνωρίσει έως σήμερα τα δικαιώματα της μειονότητας αυτής, κάτι που ισχύει όμως αυτονόητα για τη σλοβενική μειονότητα στην Καρινθία.

Ποιά μέτρα προτίθεται να λάβει η Επιτροπή για να βοηθήσει τη γερμανοαυστριακή μειονότητα στη Σλοβενία να αναγνωριστεί ως αυτόχθονη μειονότητα;

Απάντηση του κ. Van den Broek, εξ ονόματος της Επιτροπής (26 Ιουλίου 1996)

Η Επιτροπή αναφέρεται στην εκτίμηση στην οποία προέβη το Συμβούλιο της Ευρώπης, που συνεπέρανε το 1993 ότι η Σλοβενία σέβεται τα δικαιώματα των μειονοτήτων.

Η Επιτροπή, όπως και το Συμβούλιο της Ευρώπης, θεωρεί ότι οι μειονότητες στη Σλοβενία απολαύουν της προστασίας που παρέχει το σύνταγμα.